LT Europos Sąjungos oficialusis leidinys C 85/16

Bylas nagrinėjančio pareigūno galutinė ataskaita byloje COMP/38.238/B.2 — Neperdirbtas tabakas, Ispanija

(parengta pagal 2001 m. gegužės 23 d. Komisijos sprendimo 2001/462/EB, EAPB dėl bylas nagrinėjančių pareigūnų įgaliojimų tam tikrose konkurencijos bylose 15 straipsnį — OL L 162, 2001 6 19, p. 21)

(2007/C 85/09)

Sprendimo projektas leidžia daryti šias pastabas.

Pareikštuose prieštaravimuose nurodyti du EB sutarties 81 straipsnio 1 dalies pažeidimai. Ilgą laiką neperdirbto tabako pardavimui Ispanijos rinkoje buvo būdingi gamintojų karteliai, o neperdibto tabako pirkimui — perdirbėjų karteliai. Abiejų rūšių kartelių tikslas buvo iš anksto nustatyti kainų elementus, kad būtų galima kiek įmanoma kontroliuoti galutinę neperdirbto tabako partijų kainą.

2003 m. gruodžio 16, 17 ir 19 d. prieštaravimai nusiųsti šiems gamintojams ir asociacijoms: ASAJA, UPA, COAG, CCAE, FNCT, ACOTAB ir TABARES, perdirbėjams: Cetarsa, Agroexpansión, WWTE Taes, Deltafina ir ANETAB, taip pat Ispanijos perdirbėjų patronuojančioms bendrovėms (Dimon Incorporated, Intabex Netherlands B.V., Standard Commercial Corporation, Standard Commercial Tobacco Co Inc, Transcontinental Leaf Tobacco Corporation Ltd, Universal Corporation ir Universal Leaf Tobacco Company Inc).

Galimybė susipažinti su byla suteikta kartu su prieštaravimų pareiškimu kiekvienam adresatui nusiuntus po atskirą kompaktinį diską.

Prieštaravimų pareiškime atsakymams nustatytas dviejų su puse mėnesio terminas, kurį gamintojų prašymu pratęsiau dviem savaitėmis.

Visi prieštaravimų pareiškimo adresatai atsakė per nustatytą laiką.

Pagal Komisijos reglamento (EB) Nr. 2842/98 5 straipsnį keletas šalių (Cetarsa, Agroexpansión, WWTE, Taes, Deltafina, ASAJA, UPA, COAG, CCAE Tabares, Acotab, FNCT, Universal Corporation ir Universal Leaf Tobacco Company Inc) paprašė oficialaus posėdžio, kuris įvyko 2004 m. kovo 29 d.

Atsižvelgdama į raštiškas pastabas į pareikštus prieštaravimus ir oficialų posėdį, Komisija išsiaiškino du sprendimo projekto punktus.

Prieštaravimų pareiškime Komisija teigia, kad perdirbėjai yra sudarę susitarimą dėl kainų, kuriuo nustatomos vidutinės kiekvienos rūšies kainos. Posėdžio metu ir savo raštiškose pastabose perdirbėjai teigė, kad, konsultuodamiesi dėl vidutinės kainos, jie galėjo kiek įmanoma suvienodinti galutines kainas, mokėtinas gamintojams. Komisija su tuo sutiko ir sprendimo projekte atsižvelgė į paaiškinimą — dabar jame kalbama apie perdirbėjų susitarimus dėl didžiausios vidutinės kiekvienos neperdirbto tabako rūšies kainos.

Galiausiai, kitaip nei buvo pateikta pareikštuose prieštaravimuose, Komisija nusprendė nepriskirti atsakomybės už pažeidimą perdirbėjų patronuojančioms bendrovėms (Universal Corp, Universal Leaf, Intabex) ir Ispanijos perdirbėjų asociacijai (ANETAB), kadangi jos elgesio negalima atskirti nuo jos narių. Taip pat Komisija atsisakė kaltinimų TABARES, ACOTAB ir FNCT, nes jos veikė kaip žemės ūkio profesinių sąjungų, kurioms sprendimo projektas jau buvo skirtas, sektoriniai skyriai.

Be to, prieštaravimuose užsimenama apie derybas dėl kainų diapazono, kurias gamintojų atstovai ir perdirbėjai vykdė nuo 1999 m. Todėl jų tekstas pažeidimų šioje byloje apibrėžimo atžvilgiu buvo kiek dviprasmiškas. Sprendimo projekte šis dviprasmiškumas dingsta.

Atsižvelgdamas į minėtus argumentus, darau išvadą, kad šioje byloje teisė būti išklausytam buvo įgyvendinta. Mano nuomone, sprendimo projekte nurodomi tik tie prieštaravimai, apie kuriuos šalys turėjo galimybę pareikšti savo nuomonę.